Bjarni Benediktsson , fjármála - og efnahagsmálaráðherra , vill selja allt að 30 prósenta hlut í Landsbankanum á næstu tveimur árum . Hann er einnig þeirrar skoðunar að ríkið eigi að eiga allt að 40 prósenta hlut í bankanum í framtíðinni og að stefna eigi að dreifðri eignaraðild á öðrum hlutum hans . Að mati Bjarna kemur til greina að setja hámark á eignarhlut hvers og eins í Landsbankanum til að koma í veg fyrir þau mistök sem gerð voru síðast þegar íslenskir bankar voru einkavæddir og litlir hópar náðu fullum yfirráðum yfir þeim öllum . Spurður hver slíkur hámarkshlutur gæti orðið segir Bjarni að hann gæti verið tíu til tuttugu prósent . Heimild hefur verið í lögum til þess að að selja allt að 28 prósenta hlut í Landsbankanum . Bjarni segir tímabært að huga að því að nýta þá heimild . „ Ég vil að sú heimild sé til staðar í næstu fjárlögum líka . Við þurfum þó líka að ræða málin í stærra samhengi og spyrja okkur hvernig við viljum að fjárfestingarumhverfið fyrir fjármálafyrirtæki á Íslandi verði til lengri tíma . Við eigum eftir að botna umræðuna um það , hvaða lærdóm við ætlum að draga af því sem gerðist við síðustu sölu bankanna og það sem gerðist hérna í aðdraganda hrunsins . Í því sambandi finnst mér að við eigum að leggja upp með dreifðara eignarhald og setja þak á hámarkseignarhlut . Að lagt verði upp með að ríkið haldi um 40 prósenta hlut í ríkisbankanum Landsbanka en að hann verði að öðru leyti skráður og í dreifðu eignarhaldi . Ég er ekki endanlega búinn að setja það niður fyrir mig hvað hámarkseignarhluturinn ætti að vera en mér finnst alveg koma til greina að hann gæti verið tíu til tuttugu prósent . “ Þetta er örstutt brot úr ítarlegri umfjöllun Kjarnans um mögulega sölu íslenskra fjármálafyrirtækja . Kjarninn birti 409 fréttaskýringar og 2.367 fréttir á árinu 2019 .